Návrh Rozpočtu Všeobecnej zdravotnej poisťovne, a.s. na rok 2006 

Rámce pre proces spracovania návrhu Rozpočtu Všeobecnej zdravotnej poisťovne, a.s. (ďalej len „VšZP“) na rok 2006

1.	Východiská rozpočtu verejnej správy na roky 2005 až 2007 – materiál MF SR schválený uznesením č. 429/2004 na rokovaní vlády SR dňa 5. mája 2004 
2.	Návrh rozpočtu verejnej správy na roky 2006 až 2008 – materiál MF SR č.MF/20161/2005–41 predložený na rokovanie vlády SR 
3.	Príručka na zostavenie návrhu rozpočtu verejnej správy na roky 2006 až 2008 – zverejnená vo Finančnom spravodajcovi MF SR č.3/2005 
4.	Zákon č.523/2004 Z. z. o rozpočtových pravidlách verejnej správy a o zmene a doplnení niektorých zákonov v znení zákona č. 747/2004 Z. z.
5.	Zákon č.580/2004 Z. z. o zdravotnom poistení a o zmene a doplnení zákona č.95/2002 Z. z. o poisťovníctve a o zmene a doplnení niektorých zákonov v znení neskorších predpisov
6.	Zákon č.581/2004 Z. z. o zdravotných poisťovniach, dohľade nad zdravotnou starostlivosťou a o zmene a doplnení niektorých zákonov v znení v znení neskorších predpisov 
7.	Analýza vývoja VšZP v rokoch 2000 až 2004, očakávaná skutočnosť 2005, strategické zámery vedenia VšZP
8.	Analýza počtu poistencov
9.	Informácie známe v čase spracovávania návrhu rozpočtu

II. Návrh Rozpočtu VšZP na rok 2006 

II.1. Základné východiská návrhu Poistného rozpočtu VšZP na rok 2006 

V predkladanom návrhu Rozpočtu VšZP na rok 2006 je premietnutý vplyv noviel reformných zákonov v  oblasti zdravotného poistenia s účinnosťou od 1.9.2005. Vychádza sa z predpokladu, že v priebehu roka 2006 VšZP bude vykonávať len verejné zdravotné poistenie. V návrhu Rozpočtu na rok 2006 sa preto neuvažuje s uzatváraním zmlúv o individuálnom zdravotnom poistení.
VšZP v návrhu rozpočtu na  rok 2006 rozpočtuje výdavky vo výške príjmov, zníženej o sumu 1 100 000 tis. Sk, s ktorou uvažuje ako so zostatkom finančných prostriedkov k ultimu roka. Zostatok prostriedkov súvisí s prerozdeľovacím procesom, pri ktorom poisťovňa dostáva prostriedky od zdravotných poisťovní pred koncom príslušného mesiaca. Tieto prostriedky sú súčasťou príjmov nasledujúceho roka.
	Návrh rozpočtu príjmov je vypracovaný bez cudzích zdrojov z prípadných návratných finančných výpomocí, mimorozpočtových zdrojov, resp. úverových zdrojov.

II.2. Počet poistencov

	Pre rok 2006 VšZP predpokladá priemerný počet 3 370 000 poistencov, čo je oproti očakávanej skutočnosti za rok 2005 o 78 682 poistencov menej. Pri stanovení rozpočtu poistencov na rok 2006 VšZP vychádzala z vývoja počtu poistencov v predchádzajúcich rokoch, ale najmä z vývoja v I. polroku 2005 a očakávaného vývoja v II. polroku 2005. Novela zákona č. 580/2004 Z. z. priniesla zmenu v poisťovaní od 1.1.2006, ktorej dopad budeme môcť identifikovať po zhodnotení výsledkov za mesiac január 2006.

Úbytok počtu poistencov v roku 2006 súvisí  najmä s nasledovnými dôvodmi:

-	odchody poistencov do cudziny (celoštátne rastúci trend, t. č. pracuje v zahraničí legálne 150 tis. občanov SR – zdroj: Eures). Oznamovaciu povinnosť si poistenci plnia s časovým oneskorením, čo sa prejaví v nasledujúcom období.
-	prirodzenými úbytkami poistencov z dôvodu úmrtí (VšZP má prevažnú väčšinu poistencov vo vyšších vekových skupinách – zvýšený počet úmrtí je v kategórii nad 65 rokov)
-	čistenie registra poistencov (odstraňovanie kolízií s inými zdravotnými poisťovňami spôsobí úbytok poistencov).

Z vyššie uvedených dôvodov očakávame úbytok v počte poistencov o cca 50 000 osôb.

-	odchody poistencov do iných zdravotných poisťovní v dôsledku marketingových aktivít zdravotných poisťovní smerovaných hlavne na nábor všetkých rodinných príslušníkov, napr. v regiónoch východného Slovenska (prejaví sa to začiatkom roka 2006 – vplyv novej legislatívy). 

Úbytok z odchodov poistencov do iných zdravotných poisťovní kalkulujeme vo výške cca 29 000 osôb.

Z hľadiska štruktúry poistencov podľa platiteľa, sa predpokladá v roku 2006 oproti očakávanej skutočnosti roku 2005 pokles v kategórii poistenci štátu o 88 254 (tento pokles bude zapríčinený najmä z dôvodu preradenia poistencov z kategórie štátu do kategórie iní – zmena legislatívy od 1.9.2005 a vyššie spomenuté úmrtia) a mierny nárast v kategórii ekonomicky aktívni poistenci o 9 572 poistencov (prírastok je spôsobený preradením poistencov štátu do kategórie ekonomicky aktívnych – viď. vyššie). Podiel ekonomicky aktívnych poistencov z celkového počtu poistencov VšZP v roku 2006 dosiahne 41,05 % a podiel poistencov štátu z celkového počtu poistencov 58,95 %.

				osoby
	Očakávaná skutočnosť 2005	Návrh rozpočtu 2006	
Počet poistencov celkom	3 448 682	3 370 000	
			
Ekon. aktívni poistenci	1 373 928	1 383 500	
v tom:			
zamestnanci	1 070 810	1 042 250	
SZČO 	249 572	241 250	
iní	53 546	100 000	
Poistenci štátu	2 074 754	1 986 500	

II.3. Príjmy VšZP podľa ekonomickej klasifikácie – príloha č.1

Celkové rozpočtované príjmy (vrátane príjmových finančných operácií) VšZP predpokladá na rok 2006 v objeme 52 148 061 tis. Sk, s nárastom o 5,24 % oproti roku 2005, v roku 2007 predpokladá nárast o 2,41 % oproti roku 2006 a v roku 2008 nárast o 4,22 % oproti roku 2007.

100 Daňové príjmy
150 Poistné
154 Poistné na zdravotné poistenie

Celkové príjmy na zdravotné poistenie sú na rok 2006 rozpočtované vo výške 49 538 028 tis. Sk (1 224,98 Sk na jedného poistenca mesačne).
Navrhované príjmy z výberu poistného (podpoložky 154001, 154002, 154004, 154009, 154011) sú rozpočtované na rok 2006 vo výške 29 353 327 tis. Sk. V čiastke je uvedený výber poistného za ekonomicky aktívnych poistencov v objeme 28 220 327 tis. Sk znížený o 200 000 tis. Sk z titulu ročného zúčtovania s poistencami (zamestnancami, zamestnávateľmi) na objem 28 020 327 tis. Sk. Pri príjmoch z výberu poistného VšZP uvažuje s nárastom o 7,89 % voči rozpočtu na rok 2005. Nárast príjmov z výberu súvisí najmä so zvýšením vymeriavacieho základu za zamestnancov, v nadväznosti na predpokladaný rast priemernej mzdy v národnom hospodárstve Slovenskej republiky. V rámci poistného za zamestnancov a zamestnávateľov je premietnutý aj objem 1 333 000 tis. Sk, ktorý predstavuje vysporiadanie pôžičky od spoločnosti Veriteľ, a.s. (formou postúpenia pohľadávok).

154 001 Zamestnanci 
Príjem poistného za kategóriu platiteľov zamestnancov sa rozpočtuje vo výške 4 % z vymeriavacieho základu pre výber poistného za zamestnancov, t. j. z čiastky 14 400 Sk, čo predstavuje objem 7 268 114 tis. Sk. Stanovenie výšky nižšieho vymeriavacieho základu oproti priemernej mzde v NH SR je spôsobené maximálnou hranicou 47 475 Sk stanovenou pre výpočet odvodov do zdravotnej poisťovne pre rok 2006. V rámci poistného za zamestnancov je premietnuté zníženie poistného z titulu ročného zúčtovania s poistencami a zvýšenie poistného, ktoré predstavuje vysporiadanie pôžičky od spoločnosti Veriteľ, a.s. (formou postúpenia pohľadávok).

154 002 Samostatne zárobkovo činné osoby
Príjem poistného za kategóriu platiteľov samostatne zárobkovo činných osôb je prepočítaný sadzbou poistného za samostatne zárobkovo činnú osobu, ktorá je 14 % z vymeriavacieho základu 6 900 Sk, t. j. celkovo vo výške 2 684 707 tis. Sk.

154 004 Zamestnávatelia 
Príjem poistného za kategóriu zamestnávatelia je rozpočtovaný výške 10 % z vymeriavacieho základu za poistencov – zamestnancov vyššie uvedeného pri podpoložke 154001, t. j. vo výške 18 171 290 tis. Sk. V rámci poistného za zamestnávateľov je premietnuté zníženie poistného z titulu ročného zúčtovania s poistencami a zvýšenie poistného, ktoré predstavuje vysporiadanie pôžičky od spoločnosti Veriteľ, a.s. (formou postúpenia pohľadávok).

154 009 Iní platitelia 
Príjem poistného za kategóriu iných platiteľov je prepočítaný sadzbou, ktorá je 4 % z vymeriavacieho základu, ktorý tvorí priemerná mzda dosiahnutá v roku 2004 v Slovenskej republike - 15 825 Sk. Jedná sa o objem 729 216 tis. Sk a na jedného poistenca a mesiac 633 Sk.

154 011 Dlžné poistné 
V príjmoch za dlžné poistné je rozpočtovaný výber poistného – doplatky minulých období v objeme 500 000 tis. Sk. 

154 005 Štát 
Príjem poistného za poistencov VšZP, za ktorých hradí poistné štát, sa predpokladá na rok 2006 vo výške 15 214 854 tis. Sk (platba štátu na poistenca a mesiac 633 Sk). Pri stanovení tohto príjmu sa vychádzalo z platby štátu tu uvedenej, a počtu poistencov štátu uvedeného v bode II.2.. V uvedenej sume je zahrnuté zúčtovanie poistného od štátu za rok 2005 v objeme 125 400 tis. Sk.

154 010 Prídel z prerozdeľovania poistného na verejné zdravotné poistenie 
Príjem z prídelu z prerozdeľovania poistného na verejné zdravotné poistenie vo výške 4 969 847 tis. Sk bol prepočítaný cez prerozdeľovací mechanizmus v súlade so zákonom č.580/2004 Z. z. v znení neskorších predpisov, ako aj s analýzou výsledku prerozdeľovania a podielu na jedného prepočítaného poistenca v rámci prerozdeľovania, na ktorý vplývajú skutočné zdroje plynúce do prerozdeľovania v rámci celej SR, kde VšZP nemôže ovplyvniť celoslovensky rozpočtované zdroje.

200 Nedaňové príjmy

	VšZP rozpočtuje celkové nedaňové príjmy na rok 2006 vo výške 633 000 tis Sk.

210 Príjmy z  vlastníctva 
212 003 Príjmy z prenajatých budov, priestorov a objektov
Príjmy z vlastníctva rozpočtuje VšZP vo výške 3 000 tis. Sk, pričom sa v plnej výške jedná o príjmy z prenajatých budov VšZP.

220 Administratívne a iné poplatky a platby
Príjmy sú rozpočtované na rok 2006 v objeme 525 000 tis. Sk, nasledovne:
-	prirážky k poistnému, poplatky z omeškania, pokuty a poplatky za nesplnenie oznamovacej povinnosti v objeme 140 000 tis. Sk,
-	platby za služby súvisiace s poskytovaním zdravotnej starostlivosti (časť platby za vydané lekárske predpisy a poukazy, ktorá je príjmom poisťovne podľa zákona) v objeme 330 000 tis. Sk
-	paušálne sumy za poistencov typu „U“ prostredníctvom Styčného orgánu v SR v objeme 10 000 tis. Sk (napr. nezaopatrení rodinní príslušníci zamestnanca, poisteného v inom členskom štáte EÚ nebývajúceho v SR, ktorí trvalo bývajú v SR)
-	príjem za liečenie poistencov EU (refundácia uhradenej poskytnutej starostlivosti prostredníctvom Styčného orgánu v SR) v objeme 20 000 tis. Sk
-	príjem súvisiaci s vrátenými platbami za zdravotnú starostlivosť, najmä na základe revíznej činnosti v objeme 20 000 tis. Sk
-	poplatky za výpis z karty (účtu) poistenca, za vydanie európskeho preukazu zdravotného poistenia, platby poistencov za zdravotnú starostlivosť pri porušení liečby a pod. v objeme 5 000 tis. Sk.

230 Kapitálové príjmy
	Príjem z predaja kapitálových aktív (budov a pozemkov) rozpočtuje VšZP na rok 2006 v objeme 55 000 tis. Sk.

290 Iné nedaňové príjmy	
Príjmy plynúce z náhrad vynaložených nákladov za poskytnutú zdravotnú starostlivosť v dôsledku zavineného protiprávneho konania tretích osôb voči poistencom (regresy) VšZP rozpočtuje na rok 2006 v objeme 50 000 tis. Sk.

300 Granty a transfery

Do príspevkov zo štátneho rozpočtu sú zahrnuté prostriedky na úhradu nákladov za zdravotnú starostlivosť poskytnutú bezdomovcom v roku 2006 v objeme 7 000 tis. Sk. 

Príjmové finančné operácie
400 Príjmy z transakcií s finančnými aktívami a finančnými pasívami

453 Zostatok prostriedkov z predchádzajúcich rokov
V rámci tejto položky VšZP rozpočtuje zostatok finančných prostriedkov z predchádzajúcich rokov, a to vo výške 1 600 000 tis. Sk. Uvedené zostatky finančných prostriedkov vychádzajú z predpokladaných finančných tokov v danom roku a jedná sa o predpokladané zostatky finančných prostriedkov na účtoch VšZP v roku 2005 (daná skutočnosť je spôsobená najmä režimom prídelu finančných prostriedkov v rámci prerozdeľovacieho procesu v posledných dňoch mesiaca, a zároveň i potrebou kumulácie zdrojov na zákonom stanovené úhrady pre poskytovateľov zdravotnej starostlivosti začiatkom nasledujúceho mesiaca). 

456 Iné príjmové finančné operácie
	V rámci tejto položky VšZP rozpočtuje na rok 2006 príjem za predaj akcií za kúpele v objeme 370 033 tis. Sk.

II.4. Výdavky VšZP členené podľa funkčnej a ekonomickej klasifikácie – príloha č.2

Úhrn celkových výdavkov za rok 2006 VšZP predpokladá vo výške 51 048 061 tis. Sk pri náraste o 3,02 % oproti roku 2005. Rozpočet na rok 2005 je schválený ako vyrovnaný, to znamená, že výdavky neprevyšujú príjmy (vo výdavkoch je zahrnutý aj zostatok finančných prostriedkov z predchádzajúceho roka). V návrhu rozpočtu na rok 2006 sú rozpočtované výdavky vo výške príjmov, znížené o sumu 1 100 000 tis. Sk, s ktorou sa uvažuje ako so zostatkom finančných prostriedkov k ultimu roka, čo znamená zníženie stavu na účtoch ku koncu roka o 500 000 tis. Sk oproti stavu na začiatku roka. Pri porovnaní výdavkov na rovnakej základni predpokladá VšZP na rok 2006 nárast o 7,63 % oproti roku 2005 (uvedený vyšší nárast v porovnaní s ďalšími rokmi súvisí s tým, že disponibilné zdroje sú v roku 2006 vyššie o vysporiadanie pôžičky so spoločnosťou Veriteľ, a.s., o predaj akcií – kúpele a predpokladaný vyšší zostatok k 1.1.2006). V roku 2007 VšZP predpokladá nárast o 2,47 % oproti roku 2006 a v roku 2008 nárast o 4,31 % oproti roku 2007.

07 600 Bežné výdavky

Z celkových výdavkov rozpočtuje VšZP bežné výdavky na rok 2006 vo výške 49 369 616 tis. Sk (1 220,81 Sk na jedného poistenca mesačne).
07 610 Mzdy, platy, služobné príjmy a ostatné osobné vyrovnania
Pre rok 2006 VšZP rozpočtuje objem tejto položky vo výške 651 700 tis. Sk a zohľadňuje 6 % navýšenie miezd z titulu valorizácie oproti roku 2005 a časť nákladov bude použitá na individuálnu úpravu miezd. Vzhľadom na strategický vývoj VšZP, zameraný na klientsky orientovaný prístup k poistencom, predpokladáme navýšenie počtu zamestnancov v roku 2006 o 100 zamestnancov. Nárast zamestnancov je nevyhnutný nielen z dôvodu posilnenia odborov a oddelení zdravotného poistenia na pobočkách VšZP, ale aj na zabezpečenie činnosti, súvisiacich so začlenením SR do EÚ (formuláre EÚ, poskytovanie liečby cudzincom, fakturácia a pod.), na podporu a posilnenie revíznej činnosti a komplexného spracovania ekonomicko-finančných ukazovateľov vo vzťahu k Úradu pre dohľad.

07 620 Poistné a príspevok do poisťovní 
Suma 248 950 tis. Sk v roku 2006 primerane mzdám predstavuje výdavky na povinné poistenie zamestnancov (odvod do zdravotných poisťovní, odvod do Sociálnej poisťovne, príspevok do doplnkových dôchodkových poisťovní). 

07 630 Tovary a služby
Celkovú sumu výdavkov za tovary a služby VšZP na rok 2006 rozpočtuje vo výške 48 451 966 tis. Sk. Uvedená suma zahŕňa:
-	Výdavky na zdravotnú starostlivosť, ktoré predstavujú v roku 2006 objem 47 406 761 tis. Sk (viď. podpoložka 637034).
-	Výdavky na obstarávanie tovarov a služieb súvisiacich so správnou činnosťou poisťovne, ktoré predstavujú 1 045 205 tis. Sk pre rok 2006 vrátane platby úradu.

07 637 Služby 
V rámci kategórie 630 tovary a služby sa na položke 637 - služby vo výške 48 075 246 tis. Sk VšZP rozpočtuje:
-	Výdavky na zdravotnú starostlivosť, ktoré predstavujú v roku 2006 objem 47 406 761 tis. Sk (viď. podpoložka 637034).
-	Výdavky na služby spojené so správou v celkovom objeme 668 485 tis. Sk pre rok 2006. Sú to najmä školenia, kurzy a semináre, konkurzy a súťaže, propagáciu, reklamu a inzerciu, všeobecné a špeciálne služby, poplatky, odvody, dane a clá, stravovanie zamestnancov, poistné, prídel do sociálneho fondu, a pod.. V uvedenej sume je zahrnutý príspevok na činnosť úradu v zmysle § 30 zákona č.581/2004 Z. z. v znení neskorších predpisov vo výške 0,5 % zo základu, ktorým je suma poistného, na ktorú má zdravotná poisťovňa právo po prerozdelení poistného za kalendárny rok predchádzajúci roku, v ktorom je splatný príspevok. V roku 2006 sme rozpočtovali platbu vo výške 203 000 tis. Sk.

07 637 034 Služby zdravotníckym zariadeniam
Na rok 2006 VšZP rozpočtuje výdavky na služby zdravotníckym zariadeniam vo výške 47 406 761 tis. Sk, čo je oproti rozpočtu roku 2005 viac o 2,61 %, a je to ovplyvnené rozpočtovaným vyrovnaním (započítaním) pôžičky so spoločnosťou Veriteľ, a.s. vo výške 1 333 000 tis. Sk. Členenie prostriedkov poskytovaných na zdravotnú starostlivosť VšZP predpokladá v pomere 59,84 % na výkony poskytovateľom zdravotnej starostlivosti (ambulantná a ústavná zdravotná starostlivosť, vrátane kúpeľnej starostlivosti), 38,57 % na lieky a zdravotnícke pomôcky a 1,59 % na zdravotníctvo inde neklasifikované (bezdomovci, penalizačné faktúry, poplatok MZ – dispečing, liečenie v cudzine, liečenie cudzincov). Podrobné členenie podľa funkčnej klasifikácie je uvedené v prílohe č. 3.

07 640 Bežné transfery
07 642 Transfery jednotlivcom a neziskovým právnickým osobám
VšZP rozpočtuje na položke transfery jednotlivcom a neziskovým právnickým osobám v roku 2006 objem vo výške 17 000 tis. Sk, pričom táto suma zahŕňa odstupné, najmä v súvislosti s dobudovaním zdravotnej poisťovne na akciovú spoločnosť, a z nej vyplývajúcich organizačných zmien, odchodné, ktoré závisí od vekovej štruktúry zamestnancov VšZP a nemocenské dávky hradené organizáciou, ktoré vyplývajú z trendu vývoja práceneschopnosti zamestnancov.

07 700 Kapitálové výdavky

Z celkových výdavkov rozpočtuje VšZP kapitálové výdavky na rok 2006 vo výške 345 445 tis. Sk.

07 710 Obstarávanie kapitálových aktív
	V roku 2006 VšZP rozpočtuje na obstarávanie kapitálových aktív objem vo výške 345 445 tis. Sk. Rozpočet na kapitálové výdavky vychádza z potreby poisťovne zabezpečiť niektoré stavebné práce, ako aj zakúpenie výpočtovej techniky, softvérového vybavenia, licencií a pod.

Výdavkové finančné operácie
07 800 Výdavky z transakcií s finančnými aktívami a finančnými pasívami

07 820 Splácanie istín
07 821 Splácanie tuzemskej istiny
VšZP v návrhu Rozpočtu na rok 2006 rozpočtuje uvedenú položku vo výške 1 333 000 tis. Sk, ktorá predstavuje vysporiadanie poslednej časti pôžičky od spoločnosti Veriteľ, a.s. formou postúpenia pohľadávok.

Podľa Príručky na zostavenie návrhu rozpočtu verejnej správy na roky 2006 až 2008 predkladá VšZP rozpočet na príslušný rozpočtový rok, teda na rok 2006, ako záväzný a na nasledujúce dva rozpočtové roky, t. j. 2007 a 2008 ako orientačný.

Prílohy:

Príloha č. 1 - Výkaz MF-P-2006,2007,2008-01,03
Príloha č. 2 - Výkaz MF-V-2006,2007,2008-02,04 
Príloha č. 3 - Návrh rozpočtu výdavkov na zdravotnú starostlivosť podľa funkčnej klasifikácie